## Educació assigna 1,5 milions d’euros a 498 centres educatius públics no universitaris de la Comunitat Valenciana per a impulsar projectes d’innovació

*** Entre els centres seleccionats 242 són de la província de València, 181 de la d’Alacant i 75 de la de Castelló
* Les propostes dels centres perseguixen la seua transformació, millorant la inclusió, augmentant la motivació i promovent canvis metodològics**

La Conselleria d’Educació, Cultura, Universitats i Ocupació ha resolt concedir un total d’1.499.909,96 per a impulsar projectes d’innovació i inclusió educativa (PIIE) en centres públics no universitaris de la Comunitat Valenciana per als cursos 2025-2026 i 2026-2027.

Un total de 498 centres de la Comunitat Valenciana han sigut seleccionats per a participar en esta iniciativa, que busca millorar els processos d’ensenyança-aprenentatge a través de metodologies innovadores que atenen la diversitat de l’alumnat, fomenten la inclusió i transformen el mateix centre educatiu.

Dels centres seleccionats, 242 són de la província de València i rebran una assignació de la Generalitat que ascendix a 725.223,77 euros; 181 estan situats en la província d’Alacant, i comptaran amb 547.405,22 euros per a desenrotllar estos projectes, mentres que els 75 centres seleccionats en la província de Castelló disposaran de 227.280,97 euros per a impulsar les seues iniciatives d’innovació.

L’objectiu d’este programa és iniciar un procés de transformació educativa basat en la inclusió que aspire a millorar els resultats d’aprenentatge i les bones pràctiques docents.

Per a fer-ho, els projectes seleccionats consistixen en propostes metodològiques noves, que seran implementades en el centre educatiu, i responen a les necessitats de l’alumnat, promovent la igualtat d’oportunitats.

Concretament, estes actuacions s’estructuren entorn de les següents línies temàtiques: convivència i benestar emocional; sostenibilitat i educació ambiental; alimentació, esport i vida saludable; tecnologia i digitalització en àmbits sociolingüístics; tecnologia i digitalització en àmbits cientificotècnics; creació i expressió artística; i entorns innovadors d’aprenentatge.

Després de la seua implementació s’espera, entre altres resultats, impulsar la transformació dels centres educatius i el seu entorn; afavorir la convivència; augmentar la motivació de l’alumnat i el professorat; possibilitar els canvis digitals i l’actualització tecnològica o aconseguir alguns Objectius de Desenrotllament Sostenible (ODS) marcats en l’Agenda 2030 que impulsa l’Organització de les Nacions Unides.

Els projectes estaran liderats per una persona coordinadora que ha de tindre la condició de docent amb destinació definitiva, comissió de servicis o vacant en el centre. L’equip directiu impulsa la seua implementació i difusió, mentres que l’equip d’orientació assessora i vetla per la promoció de la inclusió i l’accessibilitat del projecte en el centre.

**Novetats centres concertats**

En relació amb els PIIE per a centres educatius concertats i de corporacions locals, s’ha publicat recentment la nova convocatòria regulada per les noves bases amb un import de quasi 170.000 euros per al curs escolar 2025-2026.

Entre les novetats que incorpora esta convocatòria destaca el nou format de PIIE, que conjumina innovació i inclusió en el desenrotllament de projectes biennals per als quals es destinen subvencions per a dos cursos escolars.

Així mateix, destaca el pagament anticipat, que possibilita que els centres desenrotllen accions transformadores i puguen sufragar els gastos relacionats durant tot el curs escolar fins al moment en què es faça la memòria d’actuacions i la justificació de la inversió al final de cada un dels dos cursos del projecte.

Fecha: 17/10/2025